b"\n_START_ARTICLE_\nWuchangoppr\xc3\xb8ret\n_START_PARAGRAPH_\nWuchangoppr\xc3\xb8ret (tradisjonell kinesisk: \xe6\xad\xa6\xe6\x98\x8c\xe8\xb5\xb7\xe7\xbe\xa9, pinyin: W\xc7\x94ch\xc4\x81ng q\xc7\x90y\xc3\xac) den 10. oktober 1911 var \xe2\x80\x93 etter en lang rekke mislykkede oppr\xc3\xb8r \xe2\x80\x93 det oppr\xc3\xb8r som markerer statskuddet for den s\xc3\xa5kalte Xinhairevolusjonen, som styrtet keiserveldet i Kina.\n_START_SECTION_\nBakgrunn\n_START_PARAGRAPH_\nI 1900 opprettet det herskende Qingdynastiet en modernisert h\xc3\xa6r som ble kalt \xc2\xabDen nye h\xc3\xa6r\xc2\xbb. P\xc3\xa5 den tid var det byen Wuchang ved Yangtzefloden i provinsen Hubei som hadde landets mest avanserte moderne milit\xc3\xa6rindustri. Her ble det produsert v\xc3\xa5pen og annet milit\xc3\xa6rt utstyr for Den nye h\xc3\xa6r. Sun Yat-sens revolusjon\xc3\xa6re tanker fikk etterhvert betydelig innpass blant denne h\xc3\xa6rens offiserer og soldater i Wuchang; mange sluttet seg til revolusjon\xc3\xa6re organisasjoner.\n_START_SECTION_\nForl\xc3\xb8p\n_START_PARAGRAPH_\nUtbruddet av oppr\xc3\xb8ret kom som f\xc3\xb8lge av et uhell under forberedelsene. F\xc3\xb8rst var det planlagt \xc3\xa5 g\xc3\xa5 til angrep p\xc3\xa5 myndigghetene den 6. oktober, men planene ble utsatt og ny dato ble satt til 16. oktober. Revolusjon\xc3\xa6re i det n\xc3\xa6rliggende Hankous russiske konsesjon drev p\xc3\xa5 med \xc3\xa5 lage bomber, og en av dem eksploderte ved et uhell den 9. oktober. Sun Wu, den revolusjon\xc3\xa6re som hadde arbeidet med bomben, ble s\xc3\xa5ret. Eksplosjonen f\xc3\xb8rte til politiutrykning. Politiet kom da over navnelister over medlemmer av det opposisjonelle \xc2\xablitteraturselskapet\xc2\xbb innen Den nye h\xc3\xa6r. En rekke mistenkte, deriblant Sun Wu, ble arrestert. Guvern\xc3\xb8r Duan Zheng (1863\xe2\x80\x931915) av Huguang proklamerte portforbud._NEWLINE_Lederen for en \xc2\xablitteraturselskapet\xc2\xbb, Jiang Yiwu, skj\xc3\xb8nte at de risikerte en b\xc3\xb8lge av arrestasjoner og henrettelser, og bestemte seg for \xc3\xa5 utl\xc3\xb8se det planlagte oppr\xc3\xb8ret. Han sendte budbringere til Den nye h\xc3\xa6rs lokale bataljoner, men selve kommandoposten hans ble oppdaget av Qingregimet og flere av de sammensvorne ble arrestert. Morgenen etter ble flere av de arresterte henrettet._NEWLINE_Artillerister fra oppr\xc3\xb8rsh\xc3\xa6ren vestemte seg for \xc3\xa5 sl\xc3\xa5 til klokken 20 om kvelden den 10. oktober. Det f\xc3\xb8rte til et videre oppr\xc3\xb8r, som ble milit\xc3\xa6rt ledet av general Li Yuanhong. Oppr\xc3\xb8rerne besatte raskt arsenalet i Chuwantai i Hanyang og massakrerte den f\xc3\xa5tallige garnisonen med mandsjuiske styrker. Oppr\xc3\xb8rere gikk ogs\xc3\xa5 til angrep p\xc3\xa5 guvern\xc3\xb8rens sete, og guvern\xc3\xb8ren ble n\xc3\xb8dt til \xc3\xa5 flykte hals over hode til Shanghai og s\xc3\xa5 til Japan. Allerede den 11. oktober hadde oppr\xc3\xb8rerne tatt kontroll over hele omr\xc3\xa5det, og de kunngjorde da at de hadde opprettet en republikansk milit\xc3\xa6rregjering for Hubei._NEWLINE_Oppr\xc3\xb8ret spredte seg raskt til de st\xc3\xb8rre byer i provinsene Hunan og Hubei. I Beijing mante regenten, Zaifeng, til motstand. Men oppr\xc3\xb8ret lot seg ikke stanse, og etter enda noe tid hadde 15 provinser hadde erkl\xc3\xa6rt sin uavhengighet fra Qing-regjeringen. Under oppr\xc3\xb8ret fant det sted en rekke massakrer p\xc3\xa5 den sivile madsjubefolkningen i mange byer, blant annet i Xi'an, Hangzhou og Guangzhou. Det tok litt tid f\xc3\xb8r de nye makthavere klarte \xc3\xa5 stanse dette.\n_START_SECTION_\nKulturminne\n_START_PARAGRAPH_\nMilit\xc3\xa6rregjeringens sete under Wuchangoppr\xc3\xb8ret (\xe6\xad\xa6\xe6\x98\x8c\xe8\xb5\xb7\xe7\xbe\xa9\xe8\xbb\x8d\xe6\x94\xbf\xe5\xba\x9c\xe8\x88\x8a\xe5\x9d\x80, W\xc7\x94ch\xc4\x81ng q\xc7\x90y\xc3\xac j\xc5\xabnzh\xc3\xa8ngf\xc7\x94 ji\xc3\xb9zh\xc7\x90) i Wuhan ble i 1961 oppf\xc3\xb8rt p\xc3\xa5 Folkerepublikken Kinas liste over kulturminner."